મિડ-ડે કપની સાતમી સીઝનનો ગઈ કાલનો બારમો દિવસ પ્રી-ક્વૉર્ટરમાં ટીમોની ઇન-આઉટની રસાકસી દરમ્યાન રોમાંચભર્યો રહ્યો હતો. પહેલી મૅચમાં કચ્છી વીસા ઓસવાળ જૈન સામે વૈંશ સુતારની હાર થતાં તેમની પ્રી-ક્વૉર્ટરમાં એન્ટ્રી મેળવવાની આશા ઠગારી નીવડી હતી. ત્રિવેદી મેવાડા બ્રાહ્મણે શાનદાર બોલિંગપાવર વડે સત્તરગામ શ્વેતામ્બર મૂર્તિપૂજક જૈનને મોટા માર્જિનથી હરાવીને પ્રી-ક્વૉર્ટરમાં પોતાની જગ્યા બનાવીને ગ્રુપની અન્ય ટીમો માટે જબરી રસાકસી ઊભી કરી હતી. ત્રિવેદી મેવાડા બ્રાહ્મણની જીતથી ત્રીજી મૅચમાં મિડ-ડે કપમાં પ્રથમ વખત રમનારી હાલાઈ ભાટિયા માટે ડુ ઑર ડાઇની પરિસ્થિતિ સર્જાઈ હતી ત્યારે અન્ડરપ્રેશરમાં રમેલી હાલાઈ ભાટિયાનો મેઘવાળ સામે પરાજય થતાં તેમની ટુર્નામેન્ટની સફરનો અંત આવ્યો હતો. પ્રી-ક્વૉર્ટરમાં ક્વૉલિફાય થવા માટે નાથળિયા ઉનેવાળ બ્રાહ્મણના ૧૦૪ના ટાર્ગેટને ૭.૪ ઓવરમાં પૂરો કરવાનો હતો ત્યારે એમાં નિષ્ફળ રહેલી લુહાર સુતાર પણ ટુર્નામેન્ટમાંથી આઉટ થઈ ગઈ હતી.